CELEX: 32014R0896
Language: ro
Date: 2014-08-18 00:00:00
Title: Regulamentul de punere în aplicare (UE) nr. 896/2014 al Comisiei din 18 august 2014 de abrogare a Regulamentului de punere în aplicare (UE) nr. 793/2013 de stabilire a unor măsuri privind Insulele Feroe pentru a asigura conservarea stocului de hering atlantico-scandinav

19.8.2014   
            
            
               RO
            
            
               Jurnalul Oficial al Uniunii Europene
            
            
               L 244/10
            
         REGULAMENTUL DE PUNERE ÎN APLICARE (UE) NR. 896/2014 AL COMISIEI
   din 18 august 2014
   de abrogare a Regulamentului de punere în aplicare (UE) nr. 793/2013 de stabilire a unor măsuri privind Insulele Feroe pentru a asigura conservarea stocului de hering atlantico-scandinav
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1026/2012 al Parlamentului European și al Consiliului din 25 octombrie 2012 privind anumite măsuri în scopul conservării stocurilor de pește aplicabile țărilor care permit pescuitul nedurabil (1), în special articolul 7,
   întrucât:
   
               (1)
            
            
               Regulamentul de punere în aplicare (UE) nr. 793/2013 al Comisiei din 20 august 2013 de stabilire a unor măsuri privind Insulele Feroe pentru a asigura conservarea stocului de hering atlantico-scandinav (2) identifică Insulele Feroe ca țară care permite pescuitul nedurabil și adoptă anumite măsuri privind pescuitul de hering atlantico-scandinav și speciile asociate, în conformitate cu Regulamentul (UE) nr. 1026/2012.
            
         
               (2)
            
            
               Articolul 7 din Regulamentul (UE) nr. 1026/2012 prevede că aceste măsuri încetează să se mai aplice atunci când țara care permite pescuitul nedurabil adoptă, în mod autonom sau în cadrul consultărilor, măsuri corective adecvate pentru conservarea și gestionarea stocului de interes comun care nu subminează efectul măsurilor luate de Uniune.
            
         
               (3)
            
            
               La 12 iunie 2014, ministrul pescuitului din Insulele Feroe a anunțat că Insulele Feroe au adoptat o limită de captură de 40 000 de tone de hering pentru 2014, cifră care, în termeni absoluți și relativi, este cu mult sub nivelul limitei de captură de 105 230 de tone adoptată pentru 2013. Această cifră ar crește cu 4,4 % captura totală admisibilă pentru 2014 propusă de celelalte state de coastă în conformitate cu planul de gestionare pe termen lung existent.
            
         
               (4)
            
            
               În conformitate cu cele mai recente recomandări științifice, efectul estimat al acestei creșteri a capturilor în 2014 asupra biomasei stocurilor de hering până la începutul anului 2015 ar fi de numai 0,4 %, o cifră care poate fi considerată nesemnificativă în ceea ce privește conservarea stocului.
            
         
               (5)
            
            
               Prin urmare, măsura corectivă adoptată de Insulele Feroe, luată în considerare împreună cu cotele adoptate împreună de celelalte state de coastă, și anume Federația Rusă, Norvegia, Islanda și Uniunea Europeană, nu va submina eforturile de conservare convenite între UE și celelalte state de coastă.
            
         
               (6)
            
            
               În consecință, măsurile adoptate de Comisie prin Regulamentul de punere în aplicare (UE) nr. 793/2013 ar trebui să înceteze să se aplice în conformitate cu articolul 7 alineatul (1) din Regulamentul (CE) nr. 1026/2012. Prin urmare, Regulamentul de punere în aplicare (UE) nr. 793/2013 ar trebui abrogat.
            
         
               (7)
            
            
               Deoarece nu este necesară continuarea aplicării măsurilor respective, prezentul regulament ar trebui să intre în vigoare în ziua următoare datei publicării.
            
         
               (8)
            
            
               Această dispoziție se aplică fără a aduce atingere viitoarelor cote care urmează să fie stabilite de Insulele Feroe sau consultărilor viitoare ale statelor de coastă privind gestionarea comună a stocurilor de hering atlantico-scandinav.
            
         
               (9)
            
            
               Comitetul pentru pescuit și acvacultură nu a emis un aviz,
            
         ADOPTĂ PREZENTUL REGULAMENT:
   Articolul 1
   Regulamentul de punere în aplicare (UE) nr. 793/2013 se abrogă.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 august 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 316, 14.11.2012, p. 34.
   
      (2)  JO L 223, 21.8.2013, p. 1.